Účinné uplatňovanie práva verejnosti na prístup k dokumentom inštitúcií EÚ je jedným z viacerých spôsobov, ktorými sa EÚ usiluje zvýšiť transparentnosť a zodpovednosť voči svojim občanom.

V roku 2015 Komisia niekoľkými spôsobmi pokračovala v plnení svojho rozhodného záväzku s cieľom dosiahnuť vyššiu transparentnosť.

Do konca decembra 2015 boli zverejnené informácie o viac ako 7 000 dvojstranných stretnutiach komisárov, členov kabinetu a generálnych riaditeľov so zástupcami zainteresovaných skupín. Občanom a zainteresovaným stranám to umožňuje zistiť, kto sa stretáva s Komisiou a o akých témach rokujú.

V januári 2015 bola spustená nová, vylepšená verzia registra transparentnosti. Rozhodnutie Komisie o tom, že komisári, členovia kabinetu a generálni riaditelia sa budú stretávať iba so zástupcami zainteresovaných skupín, ktorí sú uvedení v registri transparentnosti, významným spôsobom zviditeľnilo subjekty, ktoré sa usilujú ovplyvňovať tvorbu a vykonávanie politík na úrovni EÚ. Register sa neustále rozširoval a v súčasnosti obsahuje viac ako 9 300 záznamov, pričom od januára 2015 v ňom bolo zaregistrovaných viac ako 3 600 nových subjektov.

V druhej polovici roka 2015 Komisia realizovala aj veľkú časť svojho programu lepšej právnej regulácie, ktorý bol predstavený v máji 2015, s cieľom zaistiť, aby politiky EÚ dosahovali svoje ciele najefektívnejším, najúčinnejším a najtransparentnejším spôsobom. Medziinštitucionálna dohoda o lepšej tvorbe práva, ktorú Komisia navrhla minulý rok a ktorá bola nedávno prijatá, odzrkadľuje spoločný záväzok Európskeho parlamentu, Rady a Komisie zvýšiť transparentnosť celého cyklu európskeho rozhodovania. Komisia zaviedla aj nové mechanizmy na získavanie spätnej väzby od zainteresovaných strán už v počiatočných štádiách prípravy návrhu prostredníctvom zverejnenia plánov a úvodných posúdení vplyvu.

Komisia dodržala svoj záväzok z novembra 2014 zvýšiť transparentnosť rokovaní so Spojenými štátmi o Transatlantickom obchodnom a investičnom partnerstve (TTIP). Od januára 2015 pravidelne uverejňuje a aktualizuje zoznam dokumentov týkajúcich sa Transatlantického obchodného a investičného partnerstva a zverejňuje viac textov z rokovaní a podrobné správy o ich jednotlivých kolách.

V rámci tohto rozšíreného programu transparentnosti bolo jedným z hlavných pilierov prístupu Komisie k transparentnosti aj naďalej právo na prístup k dokumentom ustanovené v článku 15 ods. 3 Zmluvy o fungovaní Európskej únie a nariadení č. 1049/2001. Súčasne doplnilo aktívne uverejňovanie, v rámci ktorého Komisia na rôznych svojich webových stránkach zverejnila veľké množstvo informácií a dokumentov.

Táto správa, vypracovaná podľa článku 17 ods. 1 nariadenia (ES) č. 1049/2001 o prístupe verejnosti k dokumentom Európskeho parlamentu, Rady a Komisie, poskytuje informácie o tom, ako Komisia uplatňovala pravidlá o prístupe k dokumentom v roku 2015. Obsahuje údaje o počte žiadostí o prístup a miere sprístupnenia a je založená na štatistických údajoch, ktoré sú zhrnuté v prílohe.

Štatistiky obsahujú počet žiadostí a odpovedí a nie počet požadovaných či poskytnutých dokumentov, ktorých bolo oveľa viac. Žiadosti sa v skutočnosti môžu týkať jedného dokumentu, ale častejšie viacero dokumentov či dokonca celých spisov týkajúcich sa určitej veci alebo postupu.

Z týchto štatistík je okamžite zrejmá dôležitosť práva na prístup k dokumentom v rámci politiky transparentnosti Komisie, pretože požadované dokumenty boli úplne alebo čiastočne sprístupnené v 84 % prípadov v prvej fáze a väčší alebo dokonca úplný prístup bol udelený v 41 % prípadov preskúmania po podaní opakovanej žiadosti.

1.Registre a internetové stránky

1.1.V roku 2015 bolo 18 945 nových dokumentov vložených do registra dokumentov Komisie (pozri prílohu – tabuľka 1).

1.2.Verejný register Komisie obsahoval v roku 2015 tieto dokumenty: série COM, SEC, C, JOIN, SWD, OJ a PV. V roku 2015 Komisia nevytvorila ani neprijala žiadne citlivé dokumenty, ktoré by patrili do niektorej z týchto kategórií dokumentov.

1.3.V nasledujúcej tabuľke sú uvedené štatistické údaje za rok 2015 o návštevnosti webovej stránky „Prístup k dokumentom“ na portáli EUROPA.





Počet jednorazových návštev Návštevy Počet zobrazených stránok Spolu 15 525 18 939 23 324 Mesačný priemer 1 294 1 578 1 944

2.Spolupráca s ostatnými inštitúciami, ktorých sa nariadenie týka

Všetky tri inštitúcie (Európsky parlament, Rada a Komisia) sa pravidelne stretávali na administratívnej úrovni s cieľom zdieľať skúsenosti, rozvíjať najlepšie postupy a zabezpečiť jednotné uplatňovanie nariadenia.

3.Analýza žiadostí o prístup

3.1.V roku 2015 sa počet prichádzajúcich prvých žiadostí o prístup k dokumentom zvýšil o viac ako 8 % (6 752 žiadostí v roku 2015 v porovnaní so 6 227 v roku 2014). Podobne sa počet prvých odpovedí podľa nariadenia č. 1049/2001 zvýšil z 5 637 v roku 2014 na 5 819 v roku 2015 (pozri prílohu – tabuľka 2).